**INFORMACIJA O NIVOU KONKURENCIJE U POSTUPCIMA JAVNIH NABVAKI**

**U DRŽAVAMA EU -**

**STATISTIČKI PODACI O PROSEČNOM BROJU PODNETIH PONUDA I MERE KOJE PREDUZIMAJU DRŽAVE ČLANICE EU SA CILJEM DA SE TAJ BROJ POVEĆA**

**UVOD**

Ovaj dokument je jedan od rezultata izrađenih u okviru Projekta po Aktivnosti 4.1.3 *“Sprovođenje procene i davanje preporuka za jačanje konkurentnosti u postupcima javnih nabavki.”*

Jedna od karakteristika javnih nabavki u Srbiji, koju Kancelarija za javne nabavke (KJN) kontinuirano meri i o kojoj izveštava u svojim godišnjim izveštajima o radu, **je konkurentnost u postupcima javnih nabavki, koja se izražava kao prosečan broj podnetih ponuda u postupcima javnih nabavki.** U svetlu informacija koje KJN redovno objavljuje prosečan broj ponuda je stabilan. Poslednjih godina, i u 2022. i 2021., taj broj je iznosio 2,5 ponuda po postupku. Tokom 2023., taj broj je blago opao na 2,4 ponude.

Zakon o javnim nabavkama koji je usvojen 2020. sadrži određeni broj odredbi i rešenja, zasnovanih na direktivama EU o javnim nabavkama, čiji je cilj povećanje konkurencije na tržištu javnih nabavki, kao što su istraživanje tržišta ili podsticanje podele ugovora o nabavci u partije. Po svemu sudeći, ta rešenja još uvek nisu dovela do značajnije promene situacije u pogledu prosečnog broja ponuda. KJN je ispravno primetila ovaj problem i analizirala ga u svom godišnjem izveštaju o radu za 2022. godinu. Prema informacijama navedenim u Izveštaju, sprovedena je i dodatna analiza prosečnog broja podnetih ponuda po vrstama predmeta javnih nabavki i po subjektima nabavki, u skladu sa šiframa iz Common Procurement Vocabulary (CPV). Prema nalazima KJN, jedan od faktora koji ograničava konkurenciju je nedovoljno istraživanje tržišta od strane naručilaca. U nekim slučajevima naručioci, usled nedovoljnog poznavanja stanja na relevantnom tržištu, kao i usled neodgovarajućeg utvrđivanja kriterijuma za kvalitativnu selekciju privrednih subjekata, sužavaju krug potencijalnih ponuđača.

**Kancelarija za javne nabavke je podnela zahtev Projektu za dostavljanje informacija o prosečnom broju ponuda u zemljama EU kao i informacije o zakonodavnim i praktičnim merama koje EU zemlje usvajaju sa ciljem da povećaju konkurenciju na tržištu javnih nabavki. U odgovoru na ovaj zahtev, projekat je sproveo istraživanje u izabranim zemljama EU, i ovaj dokument predstavlja rezultate tog istraživanja.**

**POLJSKA**

Godišnji izveštaj koji izrađuje Kancelarija za javne nabavke Poljske (<https://www.gov.pl/web/uzp/sprawozdania-o-funkcjonowaniu-systemu-zamowien-publicznych>) o funkcionisanju tržišta javnih nabavki u Poljskoj sadrži zasebne informacije o nivou konkurentnosti ispod i iznad graničnih vrednosti u EU.

U prvom slučaju, informacije se sakupljaju na osnovu Informatora o javnim nabavkama, a u drugom slučaju na osnovu – Dnevnih elektronskih izveštaja o tenderima (TED - Tenders Electronic Daily) (TED <https://ted.europa.eu/en/> ). Prema tome, prema najnovijem Izveštaju koji je objavila KJN, za 2023. godinu, KJN procenjuje da je u toku 2023. bilo u proseku 2,64 ponuda po postupku ispod granične vrednosti EU (odnosno 2,43 za 2022., i 2,59 za 2021.). Najveća konkurentnost je postojala u takozvanim “osnovnim postupcima sa mogućnošću pregovaranja” (što je u Poljskoj standardni postupak javnih nabavki za ugovore vrednosti ispod granične vrednosti u EU). Što se tiče predmeta javne nabavke: u proseku je podneto 3,51 ponuda po nabavkama za radove (3,00 u 2022.), 2,2 ponude za isporuku dobara (2,10 u 2022.) odnosno 2,72 ponude za usluge (2,59 u 2022.). U 61 % postupaka javnih nabavki podneta je najmanje jedna ponuda (58% u 2022.). Sa druge strane, samo jedna ponuda je primljena u 18% postupaka za nabavku radova, 47% postupaka za nabavku opreme, i 39% za usluge.

**U poređenju sa 2022. godinom, tokom 2023. konkurencija ispod granične vrednosti u EU je povećana u svim aspektima.**

U slučajevima nabavki iznad granične vrednosti u EU, tokom 2023., prema navodima Kancelarije za javne nabavke, prosečan broj ponuda po postupku iznosio je 2,12 (a u 2022. – 2,18 ponuda).

Što se tiče vrste postupka, u proseku je podneto:

* 2,72 ponude kod restriktivnog postupka
* 2,11 ponuda kod otvorenog postupka
* 1,71 kod pregovaračkog postupka sa objavljivanjem javnog poziva
* 2,62 ponude kod postupka sa konkurentnim dijalogom.

Po predmetu nabavke, najveći broj ponuda se podnosi u postupcima **za dodelu ugovora za javne radove** **– 3,89** (u poređenju sa 2022. godinom kada je bilo 3,45), nakon čega slede postupci za nabavku usluga – 2,51 (odnosno 2,37 u 2022.) a najmanji broj ponuda je za isporuku dobara – samo 2,01 (u 2022. je bilo 2,11).

Relativno niska konkurencija u javnim nabavkama je svakako jedan od nedostataka sistema javnih nabavki u Poljskoj. Da bi se došlo do informacija o razlozima zbog kojih ekonomski subjekti u Poljskoj nisu voljni da učestvuju u postupcima javnih nabavki, Kancelarija za javne nabavke je 2019. godine sprovela anketu o niskoj konkurentnosti u javnim nabavkama u Poljskoj. Odgovore je dalo ukupno 965 kompanija, različitih veličina i iz različitih poslovnih delatnosti. Nakon analize mišljenja iznetih u odgovorima na pitanja iz ankete, KJN je izradila izveštaj koji rezimira nalaze ankete.

Ekonomski subjekti su ukazali na sledeće glavne razloge zbog kojih ne učestvuju u postupcima javnih nabavki:

* Primena cene kao jedinog kriterijuma za izbor najbolje ponude i dodelu ugovora,
* Opis predmeta nabavke koji favorizuje određene proizvode ili kompanije,
* Privredni subjekat realizuje značajan deo usluga izvan tržišta javnih nabavki (tako da mu javni ugovori nisu bitni ili interesantni),
* Prekratko vreme za pripremu i podnošenje ponuda,
* Klauzula o davanju manje prednosti je uključena u nacrt ugovora o javnoj nabavci,
* Suviše visoke ugovorne kazne koje primenjuju naručioci;
* Suviše visoki zahtevi od privrednih subjekata;
* Suviše složena i duga dokumentacija o javnoj nabavci, koja se razlikuje od jednog naručioca do drugog,
* Nejasan opis predmeta javne nabavke,
* Predug proces nabavke, itd.

Kompanije koje su učestvovale u anketi su takođe predložile neka rešenja koja bi ih, ukoliko bi se primenila, podstakla da češće učestvuju u postupcima javnih nabavki:

* Pojednostavljenje i “de-birokratizacija” postupka javne nabavke,
* Davanje veće slobode akterima u nabavci da pregovaraju o uslovima ugovora,
* Jednostavne i jasne odredbe Zakona o javnim nabavkama,
* Garancija za indeksiranje cena,
* Više fleksibilnosti u pogledu izmene ugovora,
* Bolji opis predmeta javne nabavke,
* Primena avansnog i parcijalnog plaćanja,
* Ograničenje broja traženih dokumenata,
* Mogućnost pregovaranja, uključujući i pregovore o ugovornoj ceni.

Većina navedenih rešenja koja predlažu privredni subjekti ugrađena je u formi zakonskih odredbi u novi Zakon o javnim nabavkama koji je usvojen 2019. godine i koji je stupio na snagu 1.1.2021. godine i koji sadrži sledeće:

1. **Pojednostavljenje i “de-birokratizacija” postupka javne nabavke**:

* Uvođenje zasebnog postupka javne nabavke posebno namenjenog za ugovore ispod granične vrednosti u EU: to je “osnovni postupak” kod koga Zakon definiše samo određene minimalne standarde i zahteve a sve ostalo se ostavlja akterima u nabavci da definišu,
* Novi konkurenti postupak namenjen za kreativne radove.

1. **Jednostavne i jasne odredbe:**

* Potpuno nov Zakon o javnim nabavkama un mesto bezbrojne izmene zakona
* Jasna struktura Zakona o javnim nabavkama

1. **Veći naglasak na pregovaranje:**

* Više fleksibilnosti u pregovaračkim postupcima,
* Uvođenje osnovnog, standardnog postupka ispod granične vrednosti u EU
* Inicijalne tržišne konsultacije,
* Analiza potreba naručilaca,
* Postupak medijacije,
* Obaveza ugovornih strana da sarađuju na rešavanju problema sa kojima se suoče tokom realizacije ugovora.

1. **Ograničenje broja traženih dokumenata:**

* Opciona tenderska garancija umesto obavezne,
* Pojednostavljenje postupka ispod granične vrednosti EU (videti gore).

1. **Garantovano indeksiranje cena:**

* Obaveza primenjivanja indeksacije cena **kod ugovora za usluge i radove čije je trajanje duže od 12 meseci,**
* Obaveza primene indeksacije cena u slučajevima **kada se ugovor potpisuje nakon** **180 dana od isteka roka za podnošenje ponuda.**

1. **Bolji opis predmeta nabavke:**

* Obavezna funkcionalna analiza radi boljeg definisanja potreba naručioca,
* Analiza potreba naručioca,
* Preliminarne tržišne konsultacije,
* Izveštaji o realizaciji ugovora.

1. **Primena avansnih i parcijalnih plaćanja:**

* Obaveza davanja avansnih i parcijalnih plaćanja.

1. **Ugovor predviđa ograničenja koja se odnose na štetu (primenjuju se u slučaju neizvršenja ugovora):**

* Obavezne odredbe u ugovoru koje ograničavaju maksimalne iznose ugovorne štete.

**Primeri zakonskih odredbi koje se odnose na gore navedena rešenja**

**Član 5**

**Indeksiranje cena**

*1. Svaki ugovor za radove ili usluge, koji se sklapa na period duži od 12 meseci, obavezno sadrži odredbe o pravilima za utvrđivanje izmena iznosa naknade u korist privrednog subjekta u slučaju promene cena materijala ili troškova povezanih sa izvršenjem ugovora.*

*2. Ugovor obavezno navodi:*

*1) nivo promene cena materijala ili troškova iz stava 1, i daje pravo ugovornim stranama da zahtevaju izmenu naknade i početnog datuma utvrđivanja izmene naknade;*

* 1. *2) način utvrđivanja izmene naknade: a) pozivanjem na indeks promene cena materijala ili troškova, naročito na indeks iz saopštenja koje objavljuje Predsednik Statističkog zavoda Poljske, ili b) navođenjem nekog drugog osnova, naročito spiska vrste materijala ili troškova za koje promena cene daje pravo ugovornim stranama da zahtevaju promenu naknade;*
  2. *3) način utvrđivanja uticaja promene cena materijala ili troškova na troškove izvršenja ugovora i utvrđivanja perioda tokom kog može doći do promene naknade za privrednog subjekta;*

*4) maksimalni iznos promene naknade koji je dozvoljen od strane naručioca po osnovu primene odredbi o pravilima izmene iznosa naknade.*

*3. Ukoliko se ugovor potpisuje nakon 180 dana od isteka roka za podnošenje ponuda, početni datum od kog će se utvrđivati promena naknade će biti dan otvaranja ponuda, osim kada naručilac utvrdi neki raniji datum.*

*4. Promena cena materijala ili troškova tumačiće se kao porast odnosno smanjenje cena u odnosu na cene koje su usvojene za utvrđivanje naknade privrednom subjektu koje su uključene u ponudu.*

*5. Privredni subjekat čija naknada se menja u skladu sa stavom 1 do 3 je obavezan da izmeni i naknadu kooperantima sa kojima je realizovao ugovor, u meri koja je srazmerna promeni cena materijala ili troškova koji se odnose na angažovanje kooperanta, ukoliko su ispunjeni sledeći uslovi:*

*1) predmet ugovora su radovi ili usluge;*

*2) trajanje ugovora je duže od 12 meseci.*

**Član 7**

**Avansno i parcijalno plaćanje**

1. Naručilac može da odobri avansno plaćanje za izvršenje ugovora ukoliko je takva mogućnost navedena u najavi ugovora ili u dokumentaciji o javnoj nabavci.

2. Naručilac može da odobri dodatno avansno plaćanje pod uslovom da privredni subjekat dokaže da je izvršio ugovor u pogledu vrednosti prethodnog avansa.

3. Naručilac može da zahteva od privrednog subjekta da dostavi garanciju za avansno plaćanje u jednom od sledećih oblika:

1) bankovno obezbeđenje i obezbeđenje zadružnog štedno-kreditnog fonda, pri čemu je obezbeđenje uvek finansijsko obezbeđenje;

2) bankovna garancija;

3) garancija osiguranja;

4) garancija obezbeđenja koju daju lica navedena u Članu 6b stav 5 tačka 2 Zakona od 9. novembra 2000 o osnivanju Agencije za razvoj preduzeća Poljske;

5) menica sa obezbeđenjem prema banci ili zadružnom štedno-kreditnom fondu;

6) davanjem zaloga na hartijama od vrednosti koje izdaje državni Trezor ili jedinica lokalne samouprave;

7) davanjem upisanog zaloga po uslovima propisanim u Zakonu od 6. decembra 1996. o upisanim zalozima i registru zaloga (Službeni list 2018, br 2017).

4. Naručilac će zahtevati dostavljanje obezbeđenja za avansno plaćanje ukoliko odobrena vrednost avansnog plaćanja prelazi 20% ukupne naknade za privrednog subjekta.

5. U slučajevima kada se zahteva obezbeđenje za avansno plaćanje, u ugovoru se navodi koji oblik ili oblici obezbeđenja se zahtevaju, koji je iznos instrumenta obezbeđenja i način dostavljanja i vraćanja obezbeđenja. Ugovor može da ostavi mogućnost menjanja oblika obezbeđenja tokom trajanja ugovora.

**Član 8**

**Rešenja koja se odnose na ugovornu kaznu i zaštitu privrednog subjekta:**

***Naručilac i privredni subjekat koji je izabran tokom postupka javne nabavke su obavezni da sarađuju tokom izvršenja javnog ugovora (u daljem tekstu „ugovor“) sa ciljem odgovarajućeg izvršenja ugovora.***

***Predložene odredbe ugovora neće propisivati sledeće:***

*1) odgovornost privrednog subjekta za kašnjenja, osim kada je to opravdano okolnostima ili obimom ugovora;*

*2) naplatu ugovorne kazne za postupanje privrednog subjekta koje se ne odnosi, na direktan ili posredan način, na predmet ugovora ili njegovo odgovarajuće izvršenje;*

*3) odgovornost privrednog subjekta za okolnosti za koje je odgovoran isključivo naručilac;*

*4) mogućnost ograničavanja obima ugovora od strane naručioca bez navođenja minimalne vrednosti ili minimalnog iznosa za izvršenje ugovora.*

***Ugovor će naročito propisivati*** *odredbe koje se odnose na:*

*1) planirani datum okončanja usluga, isporuke ili radova i, po potrebi, planirane rokove za izvođenje pojedinačnih delova usluga, isporuka ili radova, uz navođenje rokova u danima, nedeljama, mesecima ili godinama, osim kada je navođenje datuma izvršenja ugovora opravdano iz objektivnih razloga;*

*2) ulove plaćanja naknade;*

***3) ukupan maksimalni iznos ugovorne kazne koja se može zahtevati od ugovornih strana;***

* 1. *4) u slučaju kada se ugovor potpisuje na period duži od 12 meseci: a) iznos ugovorne kazne koji se naplaćuje od privrednog subjekta za neplaćanje ili neblagovremeno plaćanje naknade kooperantima izmenjenog iznosa naknade,*
  2. *b) pravila za izmenu iznosa naknade u slučaju promene:*
  3. *- stopa poreza na robe i usluge ili akcize,*
  4. *- iznosa minimalne zarade ili minimalne satnice koja se utvrđuje u skladu sa zakonom od 10. oktobra o minimalnim zaradama za rad,*
  5. *- pravila u vezi sa obavezana socijalnog ili zdravstvenog osiguranja ili stope socijalnog i zdravstvenog osiguranja,*
  6. *- pravila u vezi sa naplatom i iznosom doprinosa za zaposlene (…),*
  7. *- ukoliko te promene utiču na troškove izvršenja ugovora od strane privrednog subjekta.*

**PORTUGALIJA**

Sa ciljem da analizira nivo konkurentnosti na tržištu javnih nabavki, organi Portugalije su analizirali jedan uzorak javnih nabavki preko e-platforme koja služi za izveštavanje na BASE portalu ([www.base.gov.pt](http://www.base.gov.pt) ).

Prema najnovijem izveštaju, koji je objavljen na: <https://www.base.gov.pt/Base4/media/jv0fv3zp/relat%C3%B3rio-anual-da-contrata%C3%A7%C3%A3o-p%C3%BAblica_2022.pdf>,

po postupku javne nabavke podnose se u proseku **2,4** ponude. Što se tiče vrste ugovora, treba naglasiti da je kod konkurentnog postupka za radove prosek **2,7 ponuda po postupku**, u poređenju sa dobrima i uslugama gde je prosek **2,3 ponude po postupku**. Kod 38% postupaka za isporuku dobara ili pružanje usluga i kod 43% postupaka za izvođenje radove, podnesene su najmanje dve ponude. Više od 5 ponuda podneto je u oko 13% konkurentnih postupaka za izvođenje radova i u oko 8% postupaka za dobra i usluge.

**SLOVENIJA**

Prema izveštaju koji je objavila Uprava za javne nabavke Slovenije (<https://ejn.gov.si/direktorat/porocila-in-analize.html>) tokom 2022. godine prosečan broj podnetih tendera je iznosio **2,85 po postupku** (prema izveštaju za 2022., str. 25). Kod 2.118 (27,7%) postupaka, ugovori su sklapani na osnovu samo jedne podnete ponude.

**SLOVAČKA**

Kancelarija za javne nabavke Slovačke objavila je statistički izveštaj o javnim nabavkama za 2023. godinu,

(<https://www.uvo.gov.sk/index.php?eID=dumpFile&t=f&f=33812&token=2ed80f1d2ac7414db54fc8547e00a3a6d762938e>).

Prema ovom izveštaju, tokom **2023.** prosečan broj ponuda po postupku je iznosio **2,88** (Izveštaj, str. 20). Kod 32,9 % postupaka, podneta je samo jedna ponuda.

**BUGARSKA**

Prema godišnjem izveštaju koji objavljuje Agencija za javne nabavke (<https://www2.aop.bg/wp-content/uploads/2024/05/stat-report_MF_for-2023_20240509.pdf>) tokom **2023**., prosečan broj ponuda u postupcima koji su doveli do potpisivanja ugovora o javnim nabavkama je iznosio **2,82**. Što se tiče postupaka javnih nabavki, prosečan broj ponuda se kretao od 1,2 ponude u konkurentnim postupcima sa pregovaranjem, preko 1,69 ponuda u restriktivnim postupcima, sve do 3,77 ponuda kod otvorenih postupaka.

**ČEŠKA**

Prosečan broj ponuda kako za naručioce tako i za sektorske naručioce tokom 2022., iznosio je oko 3 ponude po postupku. Zabeležen je pad u odnosu na prethodnu godinu (3,4 tokom 2021). Po predmetu nabavke, prosečan broj ponuda za javne radove je iznosio oko 4,3 odnosno za usluge 3 ponude, i za isporuku dobara gde je prosek iznosio 2 ponude[[1]](#footnote-1).

**HRVATSKA**

Uprava za javne nabave u okviru Ministarstva gospodarstva objavila je statistički izveštaj o javnim nabavkama u Hrvatskoj 2023.

(<http://www.javnanabava.hr/userdocsimages/userfiles/file/Statisti%C4%8Dka%20izvje%C5%A1%C4%87a/Godi%C5%A1nja/Statisticko_izvjesce_JN_2023.pdf>).

Prema navedenom izveštaju, tokom 2023., prosečan broj ponuda u postupcima javnih nabavki iznosio je **3,26** (manje nego što je bilo 2022 – 3,69). primećuje se da je postojala veća konkurencija kod postupaka gde je naručilac organ javne uprave a ne sektorski naručilac (odnosno 3,39 prema 2,12) (Izveštaj, str. 57).

**ŠVEDSKA**

Prema godišnjem izveštaju o radu koji izrađuje Kancelarija za javne nabavke Švedske,

(<https://www.upphandlingsmyndigheten.se/statistik/upphandlingsstatistik/statistik-om-annonserade-upphandlingar-i-sverige-2022/48-anbud-per-upphandling-2022/>), tokom 2022. podneto je ukupno 53,683 ponuda po svim javnim nabavkama. U proseku je po postupku podneto **4,8 ponuda**. Najčešće je broj primljenih ponuda (tipična vrednost) bio 2, dok je srednja vrednost bila 3. Prosečan broj primljenih ponuda je opao u poređenju sa prethodnom godinom, kada je prosek iznosio 5,5. U 60 % postupaka javne nabavke tokom 2022., primljeno je između 1–3 ponude. U 21 % postupaka podneta je samo jedna ponuda. To je uporedivo sa prethodnom godinom. U 8 % postupaka, primljeno je više od 10 ponuda.

**ŠPANIJA**

Nezavisni organ za regulisanje i vršenje nadzora nad javnim ugovorima (OIRESCON <https://www.hacienda.gob.es/es-ES/Oirescon/Paginas/HomeOirescon.aspx>) objavio je Izveštaj o javnim nabavkama u Španiji za 2023.

<https://www.hacienda.gob.es/RSC/OIReScon/informe-anual-supervision-2024/ias2024-modulo1.pdf>. Prema izveštaju, prosečan broj ponuda po postupku iznosio je **2,99** (str. 120).

**MAĐARSKA**

Prema izveštaju koju je objavila **Mađarska uprava za javne nabavke**

(<https://kozbeszerzes.hu/media/documents/flash-report-h1-en-final_2iBHrg0.pdf>) prosečan broj ponuda u prvom trimestru 2024., iznosio je 2,2 (odnosno 3,1 ponuda za postupke iznad granične vrednosti za EU i 1,5 ponuda za postupke ispod granične vrednosti za EU). Ovi podaci su slični kao i iz izveštaja za ranije periode (2,3 odnosno 2,01 za godine 2023 i 2022). U poređenju sa prethodnim izveštajnim periodom, udeo postupaka u kojima je podneta samo jedna ponuda je značajno opao (na 27,9 % sa 38% koliko je bio tokom 2022.).

Mađarska spada među države članice EU sa najlošijim učinkom u pogledu postupaka sa samo jednom primljenom ponudom. U 40 % postupaka sprovedenih tokom 2021. podneta je samo jedan ponuda (što je identičan rezultat kao u slučaju Češke Republike). Lošiji rezultat u EU imale su samo Slovenija i Poljska (gde je procenat iznosio 44 odnosno 50 %)[[2]](#footnote-2).

Plan oporavka i otpornosti (RRP) koji je Mađarska usvojila sadrži preuzete obaveze o načinu kako da se odgovori na nizak nivo konkurencije usvajanjem Akcionog plana u martu 2023., koji se nakon toga redovno ažurira svake godine.

**Ciljna vrednost koja se navodi u Akcionom planu za postupke sa samo jednom ponudom iznosi “ispod 15% do kraja 2024.”**

Mađarska je uvela određeni broj mera sa ciljem da odgovori na situaciju podnošenja samo jedne ponude u postupcima, odnosno sa ciljem da poveća konkurenciju u javnim nabavkama.

Kao prvo, Vlada je usvojila odluku koja se odnosi na konkurenciju u javnim nabavkama a koja sadrži sledeće elemente:

* Obavezne tržišne konsultacije za određene postupke javnih nabavki
* Obaveza određenih naručilaca da izrade akcioni plan za smanjenje broja postupaka sa samo jednom ponudom
* Godišnje praćenje konkurencije

Kao drugo, Okvir za merenje učinka u javnim nabavkama sadrži nekoliko indikatora koji prate postupke sa samo jednom ponudom (prema CPV, predmetu nabavke, geografskoj oblasti, itd.).

Kao treće, u martu 2023 usvojen je Akcioni plan za smanjenje broja postupaka sa samo jednom ponudom, koji sadrži 14 mera za povećanje konkurencije kao što su mere revidovanja naknada, davanja grantova malim i srednjim preduzećima, objavljivanje smernica po pitanju korupcije i sukoba interesa, itd.

Akcioni plan za smanjenje broja postupaka sa samo jednom ponudom u Mađarskoj predviđa sledeće inicijative:

1. Analiza i istraživanje kao osnova za evaluaciju i povećanje nivoa konkurencije u javnim nabavkama (izrada okvira za merenje učinka) uz učešće OECD

2. Automatski pristup bazama podataka koje se koriste za utvrđivanje postojanja osnova za izuzeće

3. Mogućnost podešavanja automatskih obaveštenja u **Sistemu e-nabavki (Electronic Procurement System - EKR)**

4. Izrada i proširenje funkcija pretraživanja na osnovu CPV šifara u okviru sistema EKR

5. Omogućavanje anonimnog pristupa dokumentima za nabavke u okviru sistema EKR

6. Analiza pravila o naknadama koje plaćaju provredni subjekti prilikom podnošenja pritužbi

7. Umesto obaveze objavljivanja informacija kao deo preliminarnih tržišnih konsultacija uvesti objavljivanje nacrta kriterijuma za izbor i dodelu ugovora

8. Ažuriranje smernica o metodama i praksama za izbegavanje postupaka sa samo jednom ponudom uz davanje novih primera dobre prakse

9. Obuka u oblasti javnih nabavki za mala i srednja preduzeća

10. Grant programi (bespovratna sredstva) za mala i srednja preduzeća

11. Objavljivanje novih smernica o sukobu interesa

12. Objavljivanje smernica o rizicima od korupcije koji utiču na pravednu konkurenciju u javnim nabavkama

13. Organizovanje konferencija i informativnih događaja o integritetu državnih službenika i ostalih učesnika u postupcima javnih nabavki

14. Izrada smernica za pripremu ugovora o javnim nabavkama radi delotvornog postupanja u neizvesnim tržišnim uslovima i radi srazmernije podele poslovnih rizika u konkurenciji za dobijanje ugovora po postupcima javnih nabavki.

OECD, koji sarađuje sa Mađarskom po pitanju povećanja stepena konkurencije, je nakon analize Akcionog plana, dao sledeće preporuke:

* Analiza i istraživanje o niskom nivou konkurencije u mađarskom sistemu javnih nabavki,
* Smanjenje administrativnog tereta u vezi sa postupcima javnih nabavki,
* Promovisanje boljeg pristupa šansama za poslovni sektor,
* Unapređenje osposobljenosti različitih aktera da učestvuju u postupcima javnih nabavki.

1. National Public Procurement Strategy 2024 – 2028, <https://portal-vz.cz/wp-content/uploads/2024/08/NSVZ_STRATEGIE_EN_online-verze.pdf>, p. 24. [↑](#footnote-ref-1)
2. Izvor: OECD, februar 2024, OECD WORK ON INCREASING COMPETITION IN PUBLIC PROCUREMENT [↑](#footnote-ref-2)